Vrede op aarde - www.bybelkennis.co.za
by Mitch Kalp · 03/12/2013
“Jesus is the ultimate Job, the only truly innocent sufferer.” – Tim Keller
Skielik was daar saam met die engel ‘n menigte engele uit die hemel wat God prys en sê: “Eer aan God in die hoogste hemel, en vrede op aarde vir die mense in wie Hy ‘n welbehae het (Lukas 2:13 – 14).
Ons moet altyd na vrede streef – in tye van oorlog, maar ook as dit rustig is; wanneer jy tevrede met jou verhoudings is, maar ook as jou verhoudings krapperig is; wanneer jy voel dat jy in harmonie met God is, maar ook as die harmonie verbreek is.
Vrede is meer as die afwesigheid van konflik. As ‘n man en vrou moeg is om op mekaar te skreeu en in ‘n doodse stilte verval, is dit nie vrede nie. Die Hebreeuse woord vir vrede is sjalom. Dit beteken mag jy gesond en heel en volledig wees; mag jy weet waar jy in die groot heelal inpas; mag jy rus en kalmte daar ondervind. As ek weet waar ek in God se wêreld inpas, bring dit kalmte.
Tydens Kersfees bid ons vir vrede. Ons bid dat ons en ander die sjalom van Kersfees ontdek – die vertroue dat as God se guns en genade op ons rus ons vrede sal ondervind. Hierdie vrede is die gevolg van Christus se koms na die wêreld om dinge reg te stel.
Mag ons hierdie seisoen die vrede wat Jesus Christus met sy koms na die wêreld moontlik gemaak het, ondervind.
Vrede: versoening met God
Die Groot Geloofswoordeboek: Vrede
by Mitch Kalp · Published 14/11/2012
Liefde: Wat is dit? (2)